Comisia Europeană sprijină producătorii români de vin cu 12,4 milioane de euro. Reacția unui manager de podgorie de la Iași.
Comisia Europeană a aprobat acordarea de ajutoare în valoare de 12,4 milioane de euro pentru producătorii din România. Peste 1.000 de producători de vin vor beneficia de schema de ajutor. Marian Olteanu are o podgorie la Iași și produce 100.000 de litri de vin anual.
Industria vinului a cam ajuns la fundul butoiului, dar vin vești bune de la Comisia Europeană: a aprobat acordarea de ajutoare în valoare de 12,4 milioane de euro pentru producătorii din România.Marian Olteanu e unul dintre cei care se vor bucura de acești bani.Pandemia l-a afectat și pe el, pentru că nu i-au mai mers deloc exporturile.Marian Olteanu, manager general Gramma Wines: "Sunt bineveniți ăștia care vin. Vrem să retehnologizăm crama, să renovăm crama veche și să construim încă o sală de degustare mult mai mare care să corespundă probabil noilor standard de distanțare. Noi suntem în plin program de replantare. Noi avem o autorizație de mic producător și putem să facem maxim 100.000 de litri, aproximativ 133.000 de sticle. Am avut pierderi mai mult pe fondul secetei."Subvențiile directe de la Comisia Europeană nu vor depăși 100.000 de euro pentru fiecare societate, iar schema se va aplica până pe 31 decembrie.